BRATISLAVA. Na Slovensku nie je politická strana, ktorá je schopná vo voľbách uhrať taký dobrý výsledok, aby bola schopná sama zostaviť vládu, myslí si predseda Smer Robert Fico. "Vždy to bude koalícia, bol by som pochopiteľne veľmi rád, keby ten počet strán sa zužoval a keby po nasledujúcich parlamentných voľbách sa mohla vláda zložiť z dvoch politických subjektoch," vyhlásil Fico v relácii STV O päť minút dvanásť.
Poukázal na jeho vládu, ktorá sa skladala z troch strán a podľa predsedu Smer bola stabilnejšia, ako súčasná koalícia. Pre ňu je podľa Fica charakteristický chaos a zdražovanie. "Keď je šesť kuchárov v kuchyni, tak aj polievku pripália," použil Fico príslovie.
SDĽ je hybrid, nezaujíma ma, tvrdí Fico
Podľa Fica dnes v politike na Slovensku stojí pravica a stredoľavý blok. Vláda je podľa neho za privatizáciu, jeho strana je proti, koalícia je za dvihnutie DPH, oni sú proti. "Strany, ktoré majú rovnaký názor na niektoré kroky budú mať vždy bližšie k sebe ako k strane, ktorá ma na to opačný názor," tvrdí Fico. Neskôr dodal, že "prečo by išli do vlády so Smerom, keď majú väčšinu a môžu vytvoriť vládu sami". Smer podľa Fica bude vo vláde vtedy, ak bude mať viac ako pravica.
Na margo svojich bývalých koaličných partnerov, ktorí v ostatných voľbách zaznamenali slabšie výsledky ako v minulosti, Fico povedal, že "Smer nemôže hľadieť na to, ako sa darí ostatným politickým subjektom, my sme samostatná politická strana". S predsedom dnes už neparlamentnej HZDS má Fico podľa vlastných slov korektný vzťah a bude veľa príležitosti, kedy sa s ním bude môcť porozprávať.
"Ale naozaj nemáme záujem na tom, aby vznikali nejaké bloky," vyhlásil Fico. Je mu jedno, koľko strán bude "napravo", za dôležité považuje, že Smer integroval stredoľavý priestor. O možnej integrácii Strane demokratickej ľavice sa baviť nechce. "Dobre vieme ako vznikla, čo je to zač, ja sa nebudem týmto rôznym hybridom pravicovým venovať," dodal.
Čudácke experimenty
Možnosť, že niekedy v budúcnosti môže na Slovensku vzniknúť veľká stredopravá koalícia Smer a SDKÚ, Fico nevylučuje. "Ja nemôžem nič vylúčiť, samozrejme musíme rátať s tým, že niektoré politické strany sú čím ďalej, tým viac štandardné a budú mať vysokú pravdepodobnosť pravidelnej účasti v Národnej rady SR," vyhlásil Fico a dodal, že "potom sú to rôzne čudácke experimenty, ktoré dopadnú veľmi zle, ako obyčajne". Počet strán, ktoré sa budú dostávať do parlamentu, sa podľa Fica bude postupne zužovať.
"Preto je aj taká pravdepodobnosť, ktorá sa nedá vylúčiť, že v budúcnosti vznikne koalícia, ktorá bude prienikom stredoľavej a stredopravej strany. Bol by som veľmi zlý politik, keby som takúto možnosť do budúcnosti vylúčil". V súčasnosti je Ficova strana ochotná podať vládnej koalícii pomocnú ruku v oblasti boja proti kríze a národnoštátnych záujmov.
Smer podľa Fica nie je v politickej izolácii
Predseda Smer Robert Fico odmieta, že by jeho strana bola na Slovensku v politickej izolácii. "Nie sme v žiadnej politickej izolácii. Treba si uvedomiť, že sme v opozícii ako strana, ktorá vyhrala s 35 percentami a nemá väčšinu v parlamente," vyhlásil Fico v relácii TV Markíza Na telo.
Súčasný stav považuje len za výsledok predvolebnej dohody pravicových strán, že ak budú mať dosť hlasov, zostavia vládu a napokon to aj urobili. Jediným receptom pre Smer v budúcnosti je podľa jeho predsedu uhrať z volebného potenciálu Smeru viac ako v tohtoročných voľbách. Na otázku, či by nebol recept aj v tom, byť prijateľnejší pre ostatné politické subjekty, sa Fico opýtal "Kto to ocení?".
"My sa pokúsime uhrať taký volebný výsledok na budúce, aby sa bez nás vláda nedala zostaviť," uviedol Fico, ktorý si nemyslí, že by na Slovensku nejaká strana v budúcnosti dosiahla taký volebný výsledok, že by dokázala postaviť vládu sama. Slovensko je podľa neho "odsúdené" na koalície. On sám preferuje koalície z dvoch, maximálne troch strán, ktoré považuje za stabilnejšie.